ΓΡΑΠΤΗ ΕΡΩΤΗΣΗ E-3336/98

υποβολή: Irene Soltwedel-Schäfer (V) προς την Επιτροπή

(10 Νοεμβρίου 1998)

Θέμα: Πειράματα απελευθέρωσης και "θέσης σε κυκλοφορία" φυτών που έχουν υποστεί παρέμβαση γενετικής μηχανικής

1. Αμφισβητείται το σύννομο των εις το Rauischolzhausen, επαρχία Marburg-Biedenkopf, της Γερμανίας πραγματοποιουμένων πειραμάτων απελευθέρωσης φυτών, που έχουν υποστεί παρέμβαση γενετικής μηχανικής, από πολίτες της Κοινότητας βάσει της πρόσφατης νομολογίας σε άλλα ομόσπονδα κράτη (ανώτερο διοικητικό δικαστήριο του Βερολίνου) ΟVG 2S 9.97). Ποιές δυνατότητες υπάρχουν για θιγόμενους πολίτες, να αρχίσουν δικαστικό αγώνα κατά της απελευθέρωσης αυτής;

2. Αμφισβητείται επίσης το σύννομο της εις το Rauischolzhausen, επαρχία Marburg-Biedenkopf, της Γερμανίας, διενεργούμενης "θέσης σε κυκλοφορία" φυτών που έχουν υποστεί παρέμβαση γενετικής μηχανικής στο Ινστιτούτο Φυτοκαλλιεργειών του Πανεπιστημίου του Gießen από πολίτες της Κοινότητας. Ποιές δυνατότητες υπάρχουν για τους θιγόμενους πολίτες να αρχίσουν δικαστικό αγώνα κατά αυτής της θέσης σε κυκλοφορία;

3. Έχουν εγκριθεί σύμφωνα με τα προβλεπόμενα, τα μέχρι τώρα στο Rauischolzhausen πραγματοποιηθέντα πειράματα, σύμφωνα με ποία νομική βάση και ποιό είναι το περιεχόμενό της;

4. Η επί του παρόντος "θέση σε κυκλοφορία" φυτών που έχουν υποστεί παρέμβαση γενετικής μηχανικής έχει εγκριθεί σύμφωνα με τα προβλεπόμενα; Εάν ναι, σύμφωνα με ποιά νομική βάση και ποιό είναι το περιεχόμενό της;

5. Ποιοί κίνδυνοι υπάρχουν για τον άνθρωπο και τα ζώα από τα πειράματα απελευθέρωσης και τη "θέση σε κυκλοφορία" φυτών που έχουν υποστεί παρέμβαση γενετικής μηχανικής;

6. Ποιές συνέπειες, αλλαγές και βλάβες θα δημιουργηθούν στον περιβάλλοντα χώρο της κράμβης που έχει υποστεί παρέμβαση γενετικής μηχανικής για:

- τα φυτά

- τα υπόγεια ύδατα

- τον αέρα

- το έδαφος;

Απάντηση της κας Bjerregaard εξ ονόματος της Επιτροπής

(7 Ιανουαρίου 1999)

1.-4. Η οδηγία 90/220/EOK του Συμβουλίου(1) για την σκόπιμη ελευθέρωση γενετικώς τροποποιημένων οργανισμών (ΓΤΟ) στο περιβάλλον προβλέπει στο μέρος Β τις διατάξεις που διέπουν την σκόπιμη ελευθέρωση ΓΤΟ για σκοπούς έρευνας και ανάπτυξης. Στο μέρος Γ ρυθμίζεται η διάθεση στην αγορά προϊόντων που αποτελούνται από ή που περιέχουν ΓΤΟ.

Σύμφωνα με τις πληροφορίες που έχουν κοινοποιήσει οι γερμανικές αρχές, στα πειράματα ελευθέρωσης που αναφέρει το αξιότιμο μέλος χρησιμοποιείται γενετικά τροποποιημένος κλώνος μιας ανθεκτικής στα ζιζανιοκτόνα σειράς ελαιοκράμβης, η εμπορική κυκλοφορία της οποίας έχει εγκριθεί ήδη από το 1996(2). Σύμφωνα με το άρθρο 13 παράγραφος (5) της οδηγίας, από τη στιγμή που δίνεται έγγραφη συγκατάθεση για ένα προϊόν, το προϊόν αυτό "μπορεί να χρησιμοποιείται σ'όλη την Κοινότητα χωρίς άλλη γνωστοποίηση, εφόσον τηρούνται αυστηρά όλοι οι συγκεκριμένοι όροι χρήσης και γίνεται σεβαστό το περιβάλλον ή/και οι γεωγραφικές περιοχές που ορίζονται σάυτούς τους όρους".

Η δικαστική απόφαση στην οποία αναφέρεται το αξιότιμο μέλος αφορά ένα πείραμα σκόπιμης ελευθέρωσης που υπόκειται στις διατάξεις του μέρους Β για την πειραματική χρήση και δεν σχετίζεται με τα πειράματα που περιγράφονται ανωτέρω. Το διοικητικό Εφετείο του Βερολίνου επιβεβαίωσε τη νομιμότητα της έγγραφης συγκατάθεσης που χορήγησαν οι γερμανικές αρχές για ένα εθνικό πείραμα σκόπιμης ελευθέρωσης.

5.-6. Σύμφωνα με το άρθρο 4 της οδηγίας τα κράτη μέλη "λαμβάνουν όλα τα κατάλληλα μέτρα προκειμένου να αποφευχθούν οι αρνητικές συνέπειες για την ανθρώπινη υγεία και το περιβάλλον, οι οποίες μπορεί να προκύψουν από την σκόπιμη ελευθέρωση ή διάθεση ΓΤΟ". Οι σκόπιμες ελευθερώσεις γενετικώς τροποποιημένων οργανισμών ή προϊόντων που τους περιέχουν εγκρίνονται μόνο μετά από ενδελεχή αξιολόγηση των προβλεπόμενων κινδύνων. Μια πλήρης αξιολόγηση των κινδύνων λαμβάνει υπόψη όλα τα ζητήματα που θέτει το αξιότιμο μέλος στο σημείο 6 συμπεριλαμβανομένων όλων των άμεσων και έμμεσων επιπτώσεων που σχετίζονται με την ελευθέρωση ΓΤΟ. Αντιστοίχως, η έγγραφη συγκατάθεση για διάθεση ΓΤΟ στην αγορά χορηγείται μόνο εφόσον κριθεί ότι δεν συντρέχει κανένας λόγος να υπάρξει οποιαδήποτε δυσμενής συνέπεια για την ανθρώπινη υγεία και το περιβάλλον, σύμφωνα με την αρχή της προφύλαξης όπως καθορίζεται στο άρθρο 130 της Συνθήκης ΕΚ.

(1) ΕΕ L 117 της 8.5.1990.

(2) ΕΕ L 37 της 15.2.1996.